
PERSONREGISTER

Åsmund Torkildsson – Høvding på Jotungård. Far til Gyda

Gyda Åsmundsdatter – Datter til Åsmund og Idunn. Høvdingkvinne på Jotungård. Mor til Torarin. Utvalgt av gudene

Arntor Skald – Skald, hugtatt i Gyda. Valgt av gudene til å bli far til Gydas barn

Torarin – Gydas og Arntors sønn. Utvalgt av gudene

Gro Åsmundsdatter – Gydas tvillingsøster. Døvstum. Ble satt ut som liten

Torden-Tora – Gammel volve (død)

Roe – Bodde sammen med Gro og Torden-Tora (død)

Kleng – Frigitt trell, Ingas ektemake. Fosterfar til Åskell og Toralv

Inga – Gift med Kleng. Fostermor til Åskell og Toralv (død)

Åskell Sterke – Gutt som Inga og Kleng tar seg av. Blodsbror til Toralv

Toralv – Gutt som Inga og Kleng tar seg av. Blodsbror til Åskell

Leidulv Torgrimsson – Avdød høvding og far til Arnvid. Gift med Øyfrid

Øyfrid – Gift med Leidulv Torgrimsson. Mor til Arnvid

Arnvid Leidulvsson – Sønn av Leidulv Torgrimsson og Øyfrid. Er valgt til å bli Gydas neste ektemann (død)

Tord Avaldsson – Gydas tidligere husbond. Drept av en berserk

Åsa – Trollkvinne på Elgtun. Er synsk og kan spå i hendene

Jogeir – Seidmann på Elgtun, sønn av Frøydis (død)

Frøydis – Jogeirs mor

Kjeld den stridige –  Kaller seg kongens mann, jakter på Finngard

Geirbrand  –  en av Kjelds menn

Neri Kalde – eldre kriger som trener opp unggutter til strid

Leiv – ung gutt i Neris flokk

Nottolv – smed på Elgtun

Knut Hestekar – stallkar på Elgtun (død)

Mink – trelljente på Elgtun

Dreng – fisker, hugtatt i Vebjørg. Kommer fra Frankerriket

Vebjørg – bor i fjellet. Hugtatt i Dreng

Finngard – har vært i kongens tjeneste, har egen hird (død)

Eldfrid – skjoldmøy i Finngards hird (død)

Audulv – kriger i Finngards hird (død)

Jerv – kriger i Finngards hird

Grip den nevesterke – kriger i Finngards hird

Odd den ville – eneboer i fjellet, venn av Neri Kalde

Ansgar Kloke – omreisende handelsmann fra Sveariket

Gunna – Høvdingsdatter giftet bort til en gammel mann. Ansgar var hugtatt i henne

Eigil Veidemann – leder blant veidemennene (død)

Jungi  – en av skridfinnene i Eigils leir

Duvdi Seidmann – leder blant skridfinnene

Àile – Duvdis kvinne

Juoksa – Duvdis utsending

Ravna – skridfinnekvinne

Morok – Ravnas eldste sønn

Àigi – Ravnas yngste sønn

Oggi – gammel skridfinnekvinne

Vebjørn – ung gutt i kaupangen


Slik sluttet forrige bok:

De står opp tidlig dagen etter, og det er et taust følge som rir til skridfinnenes leir. Jungi har tunge tanker. Tenk om han og de andre som har fulgt Eigil så lenge, blir utstøtt. Han svelger tungt og ber en stille bønn om at de må bli tatt godt imot. Han håper det er til hjelp at de har med seg alle skinnene Eigil tok på sitt siste tokt til leiren.

Det lir langt utpå dagen før de får øye på leiren. De står på en høyde og betrakter området. Gyda blir overrasket når hun plutselig kjenner en sterk trang til å snu. Hun holder Torarin hardt inntil seg. Raske glimt fra drømmene om den mørke mannen og den dansende kvinnen viser seg for henne. Hun kjenner igjen teltene. Frykten kommer krypende – biter seg fast i hugen og livmuskelen – legger seg som en dump smerte i magen.

Det ryker fra lavvoene. Noen barn løper mellom de enkle boligene.

– Mennene veider nok nå, sier Jungi lavt. – Jeg antar at det stort sett er kvinner og barn tilbake i leiren. Vi går ned! Jungi venter ikke på svar, men går raskt nedover skråningen.

Gyda sjenkler hesten og lener seg litt bakover idet nedoverstigningen begynner.

Vel nede stiger de av hestene.

Jungi er tydelig nervøs. Blikket flakker over lavvoene og plassen. Ungene har også forsvunnet nå. Stillheten er trykkende, det virker som om leiren er tømt for folk.

Baugen glir gjennom vannskorpen. En mørkhåret mann sitter fremst i skipet. Han lener seg til båtripa og betrakter vannet som fosser langs skipssiden. Det brune blikket søker så ut i horisonten. Havet synes å være endeløst, men de har reist lenge nå, og han vet at han snart vil skue nordboernes rike. Aldri hadde han trodd at han skulle kjenne slik lengsel mot et land som tilhører et annet folkeslag, men det er et menneske der, en kvinne som har gjort dypt inntrykk på ham, Gyda Åsmundsdatter.

Odin ser faren, men kjenner ingen frykt for det som skal komme. Den utvalgte har nådd enden av sin reise, men gudesønnen har nettopp begynt på sin. Torarin vil bli satt på den største prøven for en utvalgt noensinne, og Odin er sikker på at han vil bestå den. Men hindringer vil komme, og motstanden blir sterk, men når den utvalgtes sønn har vokst til, vil han velge det rette.

